Trump begin nuwe sosialemediaplatform(Foto: Chris DELMAS/AFP) Die voormalige Amerikaanse president, Donald Trump, het aangekondig dat hy sy eie sosialemedianetwerk begin nadat hy vroeër van Twitter en Facebook verban is. “TRUTH Social” sal na verwagting volgende maand begin met ŉ beta-bekendstelling vir “genooide gaste”. Dit is reeds beskikbaar vir voorafbestelling in Apple se App Store. Die Trump Media & Technology Group (TMTG) is ook van plan om ŉ videodiens bekend te stel onder leiding van Scott St. John, ŉ uitvoerende vervaardiger van America’s Got Talent. “Ek het TRUTH Social en TMTG geskep om op te staan teen die tirannie van Big Tech,” het Trump in ŉ verklaring gesê. “Ons leef in ŉ wêreld waar die Taliban ŉ groot teenwoordigheid op Twitter het, maar jou gunsteling- Amerikaanse president is stilgemaak. Dit is onaanvaarbaar.” Twitter het in Januarie vanjaar aangekondig dat Trump se rekening op dié platform permanent opgeskort is. Hy het nagenoeg 88,7 miljoen volgelinge op Twitter gehad. Trump is toe ook “onbepaald” op Facebook en Instagram verbied. Facebook het later aangekondig Trump is vir twee jaar verban. Die sosialemedianetwerke se optrede het gevolg nadat ondersteuners van Trump die Kongresgebou (Capitol) in Washington D.C. bestorm het. Mark Zuckerberg, uitvoerende hoof van Facebook, het destyds gesê Trump is verban weens sy “gebruik van [Facebook] om gewelddadige opstand teen ŉ demokraties verkose regering aan te blaas”. Trump oorweeg dit glo om hom in 2024 weer as president verkiesbaar te stel.